Ջեներալ Մոթորսն այլևս սնանկ չէ
Ուրբաթ օրը կայացավ ԱՄՆ-ի ավտոարդյունաբերության խոշորագույն ընկերություններից մեկի` Ջեներալ Մոթորսի վաճառքի գործարքը: Այն վաճառվել է հիմ
Սնանկ հայտարարվելուց ընդամենը քառասուն օր հետո` ուրբաթ օրը, Ջեներալ Մոթորսի համար սկսվեց մի նոր դարաշրջան. ընկերությունն այլևս ազատվել է ահռելի պարտքից, որն սպառնում էր ԱՄՆ-ի ավտոարդյունաբերության ամենախոշոր ընկերության գոյությունը: Ջի-Էմ-ի գլխավոր գործադիր տնօրեն Ֆրից Հենդերսոնի խոսքերով` սնանկացումից արագ դուրս գալն ընկերությանը թույլ կտա բոլոր ջանքերն ուղղել արտադրության ամենահաջողված ճյուղերին: “Այսօր ընկերությունը նոր էջ է թևակոխում: Սա մի նոր ընկերություն է, որը թույլ կտա յուրաքանչյուր աշխատողի, այդ թվում և` ինձ, վերադառնալ հրաշալի ավտոմեքենաներ նախագծելու, պատրաստելու և վաճառելու գործին”, նշել է նա: Նոր Ջի-Էմ-ն ավելի փոքր է: Ընկերության ամենամեծ բաժնետերը ԱՄՆ-ի կառավարությունն է, որին պատկանում է ընկերության 60 տոկոսից ավելին: Օբամայի վարչակազմը խոսք է տվել չմիջամտել ընկերության ամենօրյա գործունեությանը: Հենդերսոնի խոսքերով` Ջի-Էմ-ի նպատակն է արագ կերպով վերականգնել ընկերության շահութաբերությունը: Բացի այդ, ընկերությունը նպատակ ունի մինչև 2015թ. վերջնաժամկետը կառավարությանը վերադարձնել 50 միլիարդ դոլար արժողությամբ փոխառությունը: Ֆրից Հենդերսոնը նշել է, որ ընկերությունը մեծապես գնահատում է այս դժվարին պահին կառավարությունից ստացած աջակցությունը` հավելելով, որ ընկերությունը ջանք չի խնայի ընկերության գործունեության համար ներդրված վստահությունը և գումարները վերադարձնելու համար: Այս առումով Հենդերսոնը նշել է, որ ամենամեծ մարտահրավերն է ստեղծել այնպիսի ավտոմեքենաներ, որոնք սպառողները պատրաստ կլինեն գնել: